ผ่านงบจังหวัดปี 54 กว่า 2 หมื่นล้าน
ครม.เห็นชอบแผนการใช้เงินงบประมาณประจำปี 2554 ในรายจังหวัดและกลุ่มจังหวัด แบ่งเป็นงบเร่งด่วน 1.84 หมื่นล้าน และงบปกติ 8,812 ล้านบาท
9 ก.พ. 2553

ครม.เห็นชอบแผนการใช้เงินงบประมาณประจำปี 2554 ในรายจังหวัดและกลุ่มจังหวัด แบ่งเป็นงบเร่งด่วน 1.84 หมื่นล้าน และงบปกติ 8,812 ล้านบาท 
นายวัชระ กรรณิการ์ รองโฆษกประจำสำนักนายรัฐมนตรี เปิดเผยว่า ที่ประชุมคณะรัฐมนตรี(ครม.) มีมติผ่านแผนการใช้เงินงบประมาณในแต่ละจังหวัดและกลุ่มจังหวัดในปี 2554 ตามที่เลขาธิการสำนักงานคณะกรรมการพัฒนาระบบราชการ (ก.พ.ร.) เสนอ คือ เห็นชอบแผนปฏิบัติราชการประจำปีของจังหวัด 75 จังหวัด และแผนปฏิบัติราชการประจำปีกลุ่มจังหวัด 18 กลุ่มจังหวัด ในคำขอใช้งบประมาณประจำปี 2554 แบ่งเป็นเห็นชอบโครงการที่ต้องเร่งดำเนินการเพื่อแก้ไขปัญหาในพื้นที่ จำนวน 3,228 โครงการ วงเงินงบประมาณ 1.84 หมื่นล้านบาท แบ่งเป็นโครงการของ 75 จังหวัดจำนวน 2,936 โครงการ วงเงิน 1.32 หมื่นล้านบาท และโครงการของกลุ่มจังหวัด 18 กลุ่ม จำนวน 62 โครงการ วงเงิน 1,338 ล้านบาท
และยังเห็นชอบแผนการใช้เงินงบประมาณ ตามแผนงานปกติของหน่วยงานประจำจังหวัดอีกจำนวน 1,884 โครงการ วงเงิน 8,812 ล้านบาท แบ่งเป็น โครงการของจังหวัด 75 จังหวัด จำนวน 1,822 โครงการ วงเงิน 7,474 ล้านบาท และโครงการของกลุ่มจังหวัด 18 กลุ่มจังหวัดจำนวน 62 โครงการ วงเงิน 1,338 ล้านบาท 
นอกจากนี้ ครม.ยังเห้นชอบให้จัดทำประกาศคณะกรรมการนโยบายการบริหารจังหวัดและกลุ่มจังหวัดแบบบูรณาการ ในเรื่อง การกำหนดหลักเกณฑ์การจัดหาวัสดุ การจัดทำนิติกรรม เพื่อความชัดเจนและคล่องตัวในการดำเนินงานด้วย